**COMUNICAT DE PRESĂ**

Agenția Județeană pentru Ocuparea Forței de Muncă Bihor organizează TÂRGUL LOCURILOR DE MUNCĂ CU ACCENT PE ENERGIILE REGENERABILE, miercuri, 22 octombrie 2025, între orele 9:00 – 17:00, la Oradea Arena, Str. Traian Blajovici, nr. 24.

Evenimentul este organizat ca parte din proiectul *Green Energy Network* - ROHU00147 „Utilizarea și promovarea instituțională a bunelor practici privind sursele regenerabile de energie pentru a contribui la o zonă transfrontalieră mai verde, mai curată și mai rezistentă”, cofinanțat de Uniunea Europeană, prin Programul Interreg VI-A România-Ungaria.

 Târgul își propune să atragă atenția publicului asupra potențialului uriaș pe care îl are domeniul energiilor regenerabile. Angajatorii manifestă un interes tot mai mare față de acest sector și oferă locuri de muncă inclusiv pentru specialiști în responsabilitate de mediu, gestionarea deșeurilor, achiziții verzi și alte roluri specifice economiei circulare.

 La eveniment vor participa peste 30 de angajatori din zona transfrontalieră, care vor oferi peste 500 de locuri de muncă, atât pentru persoane cu studii medii, cât și cu studii superioare.

 Programul târgului cuprinde workshop-uri tematice și prezentări despre tendințele pieței muncii verzi, oferind participanților o imagine clară asupra competențelor viitorului. Evenimentul a fost gândit ca o oportunitate reală pentru toți cei interesați, indiferent de vârstă sau statut socio-profesional. Elevii, studenții și persoanele din categorii defavorizate sunt invitați să participe și să interacționeze direct cu angajatorii.

 Târgul are o dimensiune internațională, incluzând o întâlnire bilaterală româno-maghiară, cu participarea unor specialiști de la Universitatea din Oradea, reprezentanți ai instituțiilor publice, dar și companii inovative din Ungaria și România. Schimbul de bune practici, dialogul dintre universități, autorități și mediul de afaceri creează un cadru real pentru inovare și dezvoltare durabilă.

Proiectul *Green Energy Network* are ca principal obiectiv crearea unei rețele de organizații verzi în regiunea transfrontalieră, cu scopul de a promova utilizarea energiei regenerabile fotovoltaice, ca sursă de energie durabilă. Rețeaua, formată din patru membri, va avea rolul de a crea insule instituționale verzi care folosesc energie regenerabilă, de a disemina informații privind utilizarea durabilă a surselor de energie regenerabilă și a de a face schimb de bune practici și know-how în acest domeniu, prin identificarea de soluții strategice și practice pentru implementarea proiectelor cu potențial fotovoltaic ridicat.

Obiectivele specifice ale proiectului sunt:

* Promovarea beneficiilor utilizării energiilor regenerabile și creșterea gradului de conștientizare cu privire la importanța surselor de energie durabilă
* Dezvoltarea infrastructurii energetice a instituțiilor și organizațiilor din zona de frontieră ca exemplu de bună practică privind utilizarea potențialului fotovoltaic ridicat – *Green Energy Network*

Lider de proiect este Societatea de Binefacere Don Orione Oradea, iar partenerii sunt Agenția Județeană pentru Ocuparea Forței de Muncă Bihor, Camera de Comerț și Industrie a județului Békés și Biroul Guvernamental Județean Békés.

Bugetul total al proiectului este de 1.249.352 Euro, din care 999.481,60 Euro reprezintă finanțarea din Fondul European de Dezvoltare Regională (FEDR).

 Date de contact: Agenția Județeană pentru Ocuparea Forței de Muncă Bihor, Oradea, Str. Transilvaniei, nr. 14. Telefon: 0359-800961, e-mail: ajofm.bh@anofm.gov.ro

Conţinutul acestui material nu reprezintă în mod necesar poziţia oficială a Uniunii Europene.